**สมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ**

**สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก**

**ธารารัตน์ วังคำ**

**มหาวิทยาลัยนเรศวร**

thararatwangkam@gmail.com

**บทคัดย่อ**

 การวิจัยครั้งนี้มีวัตถุประสงค์เพื่อศึกษาและเปรียบเทียบสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษสังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก โดยจำแนกตาม วุฒิการศึกษา และประสบการณ์ในการทำงาน โดยผู้วิจัยได้ศึกษาเอกสารและงานวิจัยที่เกี่ยวข้องกับการศึกษาสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก กลุ่มตัวอย่าง ได้แก่ ครูสอนภาษาอังกฤษที่ปฏิบัติงานในโรงเรียนสังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก จำนวน 148 คน ได้มาโดยการสุ่มแบบแบ่งชั้นตามสัดส่วนของครูในแต่ละอำเภอ เครื่องมือที่ใช้เป็นแบบสอบถามมาตราส่วนประมาณค่า 5 ระดับ ค่าความเชื่อมั่นของแบบสอบถาม เท่ากับ 0.94 สถิติที่ใช้ในการวิเคราะห์ได้แก่ ค่าเฉลี่ย ค่าส่วนเบี่ยงเบนมาตรฐาน สถิติทดสอบเอฟ แบบ one-way ANOVA และสถิติทดสอบที แบบ independent

 ผลการวิจัยพบว่า สมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก พบว่า ในภาพรวมอยู่ ในระดับมาก เมื่อพิจารณาเป็นรายด้าน พบว่า ด้านที่มีค่าเฉลี่ยสูงสุด คือสมรรถนะด้านการเสริมสร้างลักษณะนิสัยที่ดี อยู่ในระดับมาก รองลงมาคือ สมรรถนะด้านทักษะการวางแผนการจัดการ อยู่ในระดับมาก และด้านที่มีค่าเฉลี่ยต่ำสุด คือ สมรรถนะด้านการจัดสภาพแวดล้อมที่เหมาะสมต่อการเรียนรู้ทุกด้าน อยู่ในระดับมาก

 ผลการเปรียบเทียบสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก จำแนกตาม วุฒิการศึกษาโดยใช้สถิติทดสอบที แบบ independent พบว่า ครูผู้สอนภาษาอังกฤษที่มีวุฒิการศึกษาต่างกันในภาพรวมมีสมรรถนะการควบคุมดูแลชั้นเรียนไม่แตกต่างกันในทุกด้าน และผลการเปรียบเทียบจำแนกตามประสบการณ์ในการทำงานโดยใช้สถิติสถิติทดสอบเอฟ แบบ one-way ANOVA พบว่า ในภาพรวมและรายข้อแตกต่างกันอย่างมีนัยสำคัญทางสถิติที่ระดับ .05

**คำสำคัญ :** สมรรถนะ, การควบคุมดูแล, การจัดการเรียนรู้ในห้องเรียน, ครูสอนภาษาอังกฤษ

**The competency of learning management in the classroom of English teachers under the Secondary Education Service Area Office 39, Phitsanulok. Province.**

**Thararat Wangkham**

**Naresuan University**

thararatwangkam@gmail.com

**ABSTRACT**

This research aimed to study and compare the competency of learning management in the classroom of English teachers under the Secondary Education Service Area Office 39, Phitsanulok Province. Classified by educational background and work experience. The researcher studied documents and research related to the education of teachers' classroom learning management competencies. Under the Office of the Secondary Educational Service Area 39, Phitsanulok Province. The sample consisted of 148 English language teachers working in schools under the Secondary Educational Service Area Office 39, Phitsanulok Province. It was obtained by stratified randomization of teachers in each district. The instrument used as a 5-level estimation scale questionnaire. The confidence of the questionnaire was 0.94. The statistics used in the analysis were mean, standard deviation. One-way ANOVA F test statistics and independent test statistics.

The results of the research were as follows: The competency of learning management in the classroom of English teachers under the Secondary Education Service Area Office 39, Phitsanulok Province. It was found that the overall level was at a high level. When considering each aspect, it was found that the side with the highest mean was the ability to enhance good character at a high level, followed by competencies in planning and management skills at a high level and the side with the lowest average was the competency in organizing an environment suitable for all learning aspects at a high level.

The results of comparing the competency of learning management in the classroom of English teachers under the Secondary Education Service Area Office 39, Phitsanulok. Province, classified by educational background, it was found that English teachers with different educational qualifications, in general, had no difference in classroom supervision performance in all aspects. The comparison results classified by work experience were found that the overall and individual differences were statistically significant at the .05 level.

**Keywords:** competency, supervision, learning management in the classroom, English teachers

**บทนำ**

ในสังคมโลกปัจจุบัน การเรียนรู้ภาษาที่จะนำไปใช้ในชีวิตประจำวันย่อมมีความจำเป็นอย่างยิ่งในชีวิต โดยเฉพาะ
การเรียนรู้ภาษาอังกฤษ ซึ่งเป็นภาษาสากลเพื่อใช้ในการติดต่อสี่อสาร และการแสวงหาความรู้ ความเข้าใจเกี่ยวกับวัฒนธรรมและวิสัยทัศน์ของชุมชนโลก ดังนั้น กระทรวงศึกษาธิการจึงได้จัดให้มีการพัฒนาและปรับปรุงหลักสูตรภาษาอังกฤษอย่างต่อเนื่อง เนื่องจากการพัฒนาวิชาชีพการสอนภาษาอังกฤษมีผลต่อการพัฒนาศักยภาพการแข่งขันของประเทศไทย
เพื่อเพิ่มศักยภาพในการแข่งขันของประเทศ วิธีหนึ่งที่ควรพิจารณา คือ การลงทุนในการศึกษา โดยเฉพาะอย่างยิ่งการเพิ่มความสามารถในการใช้ภาษาอังกฤษ ควรจัดให้มีการพัฒนาอาจารย์ในเชิงวิชาชีพ เพราะเชื่อว่าถ้าครูมีวิธีการสอนที่ดี
จะส่งผลโดยตรงต่อการเรียนรู้ของผู้เรียน ครูจึงต้องแสวงหาความรู้ในสาขาวิชาเฉพาะของตนให้มากขึ้น โดยยึด
หลักการปฏิบัติงานด้านคุณธรรมและจริยธรรมและมุมมองเชิงบวกต่ออาชีพการสอนหนังสือ
(อุทัย ดุลยเกษม, 2559, หน้า 23-31)

ในปัจจุบันครูมีบทบาทสำคัญอย่างยิ่งในการพัฒนาให้คนเป็นมนุษย์ที่สมบูรณ์ทั้งร่างกาย จิตใจ สติปัญญา ความรู้และคุณธรรม มีจริยธรรม และวัฒนธรรมในการดำรงชีวิต สามารถอยู่ร่วมกับบุคคลอื่นได้อย่างมีความสุข คุณภาพของครูผู้สอน
เป็นปัจจัยสำคัญที่ส่งผลต่อการเปลี่ยนแปลงด้านการเรียนรู้ของผู้เรียน (เลขาธิการสภาการศึกษา, 2556) นอกจากนี้
ตามพระราชบัญญัติสภาครูและบุคลากรทางการศึกษา พ.ศ. 2546 มาตรา 49 กำหนดให้มีข้อบังคับว่าด้วยมาตรฐานวิชาชีพ
โดยกำหนดมาตรฐานไว้ 3 ด้าน 2 สมรรถนะ ซึ่งเป็นปัจจัยสำคัญที่จะช่วยให้บุคลากรสามารถปฏิบัติงานที่รับผิดชอบให้บรรลุ
ตามความต้องการขององค์กร กระทรวงศึกษาธิการได้มีนโยบายในการจัดตั้งศูนย์พัฒนาศักยภาพบุคคลเพื่อความเป็นเลิศ (Human Capital Excellence Center : HCEC) ครอบคลุมทั้ง 77 จังหวัด โดยมุ่งเน้นเพื่อพัฒนาบุคลากรในสังกัดกระทรวงศึกษาธิการให้มีมาตรฐานวิชาชีพขั้นพื้นฐานในการใช้ภาษาอังกฤษเพื่อการสื่อสาร การใช้เทคโนโลยีดิจิทัลเพื่อการศึกษา และให้มีศักยภาพทัดเทียมนานาประเทศ นอกจากนี้ยังเป็นศูนย์ในการทดสอบภาษาอังกฤษ (English Literacy) และทักษะด้านเทคโนโลยีดิจิทัล (Digital Literacy) ซึ่งเป็นทักษะพื้นฐานในมาตรฐานวิชาชีพครู ซึ่งเป็นทักษะที่มีความสำคัญในยุคศตวรรษ
ที่ 21 ที่ครูทุกคนต้องได้รับการพัฒนาให้สอดคล้องตามยุทธศาสตร์ชาติ 20 ปี สำนักงานคณะกรรมการการศึกษาขั้นพื้นฐาน (2563) การเรียนการสอนภาษาอังกฤษยังพบประเด็นปัญหาคือ การนำเสนอเนื้อหาใหม่ยังไม่ถูกต้อง ครูมักจบกิจกรรมการเรียนการสอนด้วยแบบฝึกหัดโดยยังขาดส่วนของการให้นักเรียนมีปฏิสัมพันธ์กับเพื่อนๆ ในห้องเรียนยังไม่มากพอ ทำให้นักเรียนขาดความคล่องแคล่วในการใช้ภาษาอังกฤษ ครูสอนภาษาอังกฤษควรเสริมแรงแก่นักเรียนโดยการให้คำชมเชย และให้กำลังใจแก่นักเรียนเมื่อนักเรียนปฏิบัติทางภาษาได้ดี (องอาจ นามวงศ์, 2554 หน้า 2-3) ซึ่งสภาพสังคมที่เปลี่ยนแปลงในศตวรรษที่ 21นักเรียนต้องฝึกการเรียนรู้จากการลงมือปฏิบัติและการแสวงหาความรู้ด้วยตนเอง โดยมีครูเป็นผู้ออกแบบการเรียนรู้และสร้างแรงบันดาลใจไปพร้อมกันเพื่อช่วยให้นักเรียนบรรลุผลได้ ครูจะต้องไม่ตั้งตนเป็นผู้รู้ แต่ต้องแสวงหาความรู้ไปพร้อมๆ กันกับนักเรียนในขณะเดียวกัน (นวพร ชลารักษ์ , 2558)

 จากการรายงานผลการนิเทศ ติดตามและประเมินผลการปฏิบัติงานของครูผู้สอนภาษาอังกฤษ ที่ผ่านการอบรมตามโครงการพัฒนาครูแกนนำภาษาอังกฤษในระดับภูมิภาค (Boot Camp) ของสำนักงานเขตพื้นที่การศึกษามัธยมศึกษา เขต 39
ได้กล่าวว่าปัจจุบันการจัดการเรียนการสอนภาษาอังกฤษยังมีปัญหาอยู่มากเกี่ยวกับการพัฒนาหลักสูตร กระบวนการเรียนรู้ สื่อ และการวัดประเมินผลทางภาษา และปัญหาที่สำคัญคือครูผู้สอนภาษาอังกฤษส่วนใหญ่ไม่ได้จบด้านภาษาอังกฤษโดยตรง
จึงขาดความมั่นใจในการใช้ภาษาและไม่สามารถต่อยอดในการสื่อสารขั้นสูงได้อย่างมีประสิทธิภาพ ทั้งนี้เนื่องจาก ครูผู้สอนภาษาอังกฤษในโรงเรียนมัธยมศึกษาสังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก ที่มีวุฒิการศึกษาต่างกัน มีสมรรถนะการควบคุมดูแลการจัดการเรียนรู้ในห้องเรียนที่แตกต่างกันและครูผู้สอนภาษาอังกฤษที่มีประสบการณ์
การทำงานที่ต่างกัน มีสมรรถนะการควบคุมดูแลการจัดการเรียนรู้ในห้องเรียนที่แตกต่างกัน จึงส่งผลให้การบริหารจัดการชั้นเรียนในวิชาภาษาอังกฤษขาดประสิทธิผลในการดำเนินการสอน ทำให้นักเรียนไม่ได้รับการพัฒนาพื้นฐานภาษาที่ถูกต้องเหมาะสม

จากที่กล่าวมาข้างต้น ผู้วิจัยจึงสนใจที่จะศึกษาสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ โดยเปรียบเทียบสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ ในโรงเรียนสังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก เพื่อใช้เป็นแนวทางการพัฒนาสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ อันจะเป็นประโยชน์สูงสุดต่อหน่วยงานที่เกี่ยวข้อง และเกิดประโยชน์ต่อประเทศชาติต่อไป

**วัตถุประสงค์การวิจัย**

 1. เพื่อศึกษาสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก

 2. เพื่อเปรียบเทียบสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก จำแนกตาม วุฒิการศึกษา และประสบการณ์ในการทำงาน

**สมมติฐานของการวิจัย**

 1. ครูผู้สอนภาษาอังกฤษในโรงเรียนมัธยมศึกษาสังกัดสำนักงานเขตพื้นที่การศึกษามัธยมศึกษา เขต 39
จังหวัดพิษณุโลก ที่มีวุฒิการศึกษาต่างกัน มีสมรรถนะการควบคุมดูแลการจัดการเรียนรู้ในห้องเรียนที่แตกต่างกัน

 2. ครูผู้สอนภาษาอังกฤษในโรงเรียนมัธยมศึกษาสังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก ที่มีประสบการณ์การทำงานที่ต่างกัน มีสมรรถนะการควบคุมดูแลการจัดการเรียนรู้ในห้องเรียนที่แตกต่างกัน

**วิธีดำเนินการวิจัย**

การวิจัยเรื่อง สมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก ผู้วิจัยได้ดำเนินการศึกษาค้นคว้า ดังนี้

1. ประชากรและกลุ่มตัวอย่าง

 1.1 ประชากร ได้แก่ ครูผู้สอนที่ปฏิบัติงานในโรงเรียนมัธยมศึกษาในจังหวัดพิษณุโลก สังกัดสำนักงานเขตพื้นที่การศึกษามัธยมศึกษา เขต 39 ปีการศึกษา 2563 จำนวน 240 คน จาก 9 อำเภอ (ข้อมูล ณ วันที่ 15 มิถุนายน พ.ศ. 2563)

 1.2 กลุ่มตัวอย่าง ได้แก่ ครูผู้สอนที่ปฏิบัติงานในโรงเรียนมัธยมศึกษาในจังหวัดพิษณุโลก สังกัดสำนักงานเขตพื้นที่การศึกษามัธยมศึกษา เขต 39 ปีการศึกษา 2563 จำนวน 148 คน โดยใช้ตารางสำเร็จรูปของเครจซี่และมอร์แกน (Krejcie & Morgan) (อ้างถึงใน สถิรพร เชาวน์ชัย, 2561, หน้า 62) และการสุ่มแบบแบ่งชั้นตามสัดส่วน (Proportional Stratified Random Sampling) ของครูในแต่ละอำเภอ ดังแสดงในตาราง 1

**ตาราง 1 แสดงจำนวนประชากรและกลุ่มตัวอย่างของครูผู้สอนภาษาอังกฤษในแต่ละอำเภอ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก ปีการศึกษา 2563**

|  |  |  |
| --- | --- | --- |
| **อำเภอ** | **ประชากร** | **กลุ่มตัวอย่าง** |
| อำเภอเมืองพิษณุโลก | 129 | 80 |
| อำเภอวังทอง | 25 | 15 |
| อำเภอบางระกำ | 12 | 7 |
| อำเภอเนินมะปราง | 11 | 7 |
| อำเภอบางกระทุ่ม | 11 | 7 |
|  |  |  |

|  |  |  |
| --- | --- | --- |
| **อำเภอ** | **ประชากร** | **กลุ่มตัวอย่าง** |
| อำเภอชาติตระการ | 10 | 6 |
| อำเภอพรหมพิราม | 15 | 9 |
| อำเภอนครไทย | 22 | 14 |
| อำเภอวัดโบสถ์ | 5 | 3 |
| **รวม** | **240** | **148** |

 **ที่มา** : ข้อมูล จำนวนครูผู้สอนวิชาภาษาอังกฤษที่ปฏิบัติงานในโรงเรียนสังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก ปีการศึกษา 2563 ณ วันที่ 10 มิถุนายน พ.ศ. 2563

2. เครื่องมือที่ใช้ในการวิจัย

 2.1 ลักษณะของเครื่องมือที่ใช้ในการเก็บรวบรวมข้อมูล

เครื่องมือที่ใช้ในการเก็บรวบรวมข้อมูลครั้งนี้เป็นแบบสอบถาม สมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก ผู้วิจัยได้ดำเนินการศึกษาค้นคว้าตามลำดับขั้นตอน แบ่งออกเป็น 2 ตอน ดังนี้

 ตอนที่ 1 ข้อมูลทั่วไปของผู้ตอบแบบสอบถาม ลักษณะเป็นการตรวจสอบรายการ (Check list)

 ตอนที่ 2 การศึกษาสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก 4 สมรรถนะ รวมทั้งสิ้น 30 ข้อ

 ลักษณะเป็นแบบมาตราประมาณค่า (Rating Scale) 5 ระดับ ดังนี้

 ระดับ 5 หมายถึง มีสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ
อยู่ในระดับมากที่สุด

 ระดับ 4 หมายถึง มีสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ
อยู่ในระดับมาก

 ระดับ 3 หมายถึง มีสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ
อยู่ในระดับปานกลาง

 ระดับ 2 หมายถึง มีสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ
อยู่ในระดับน้อย

 ระดับ 1 หมายถึง มีสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ
อยู่ในระดับน้อยที่สุด

 2.2 การสร้างและหาคุณภาพเครื่องมือที่ใช้ในการเก็บรวบรวมข้อมูล

 แบบสอบถาม เรื่อง สมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก มีขั้นตอน ในการสร้างและหาคุณภาพเครื่องมือ ดังนี้

1) ศึกษาตำรา เอกสารและงานวิจัยที่เกี่ยวข้องกับสมรรถนะการบริหารจัดการชั้นเรียน

2) ศึกษาตำรา เอกสารและงานวิจัยที่เกี่ยวข้องกับสมรรถนะครูภาษาอังกฤษ

3) กำหนดกรอบแนวคิดในการวิจัย

4) กำหนดนิยามศัพท์เฉพาะเพื่อเป็นแนวทางในการสร้างแบบสอบถาม

5) สร้างแบบสอบถามฉบับร่าง แล้วนำเสนอต่ออาจารย์ที่ปรึกษาเพื่อตรวจสอบความถูกต้องเหมาะสมและปรับปรุงแก้ไขตามข้อเสนอแนะของอาจารย์ที่ปรึกษา

6) นำแบบสอบถามที่ปรับปรุงแก้ไขแล้วไปเสนอผู้เชี่ยวชาญเพื่อตรวจสอบความตรงเชิงเนื้อหา (Content Validity) และการใช้สำนวนภาษา โดยพิจารณาความสอดคล้องระหว่างนิยามศัพท์เฉพาะและข้อคำถาม จำนวน 3 ท่าน

7) นำผลการตรวจสอบของผู้เชี่ยวชาญมาหาค่า IOC เพื่อตรวจสอบความตรงเชิงเนื้อหา โดยพิจารณาจากค่าดัชนีความสอดคล้องระหว่างข้อคำถามกับนิยามศัพท์เฉพาะ (Index of Congruence: IOC) โดยใช้เกณฑ์การให้คะแนน ดังนี้

 +1 หมายถึง แน่ใจว่าข้อคำถามนี้สอดคล้องกับนิยามศัพท์เฉพาะ

 0 หมายถึง ไม่แน่ใจว่าข้อคำถามนี้สอดคล้องกับนิยามศัพท์เฉพาะ

 -1 หมายถึง แน่ใจว่าข้อคำถามนี้ไม่สอดคล้องกับนิยามศัพท์เฉพาะ

 เสร็จแล้วนำผลคะแนนที่ได้จากผู้เชี่ยวชาญทั้ง 3 ท่าน มาคำนวณหาค่า IOC โดยใช้เกณฑ์ดังนี้ ข้อที่มีค่า IOC ตั้งแต่ 0.50 - 1.00 ให้ถือว่าเที่ยงตรงใช้ได้ ส่วนข้อที่มีค่า IOC ต่ำกว่า 0.50 ให้ถือว่าต้องปรับปรุงและยังใช้ไม่ได้ ได้ค่า IOC ของแบบสอบถามอยู่ระหว่าง 0.67-1.00

8) ปรับปรุงแบบสอบถามตามข้อเสนอแนะของผู้เชี่ยวชาญ แล้วนำแบบสอบถามที่ปรับปรุงแล้วเสนออาจารย์ที่ปรึกษาตรวจสอบอีกครั้ง

9) นำแบบสอบถามที่ปรับปรุงแล้วไปทดลองใช้ (Try Out) กับครูผู้สอนวิชาภาษาอังกฤษ ในสังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก ที่ไม่ใช่กลุ่มตัวอย่าง จำนวน 30 คน เพื่อหาความเชื่อมั่น (Reliability) ด้วยวิธีการหาค่าสัมประสิทธิ์แอลฟา (Alpha-coefficient) ของครอนบัค (Cronbach) ได้ค่าความเชื่อมั่นของแบบสอบถามโดยเฉลี่ยรวมทั้งฉบับเท่ากับ 0.94

10) จัดทำแบบสอบถามฉบับสมบูรณ์ แล้วนำไปเก็บรวบรวมข้อมูลกับกลุ่มตัวอย่างต่อไป

 3. การเก็บรวมรวมข้อมูล

 ผู้วิจัยดำเนินการตามลำดับดังนี้

 3.1 ผู้วิจัยติดต่อขอหนังสือจากบัณฑิตวิทยาลัย มหาวิทยาลัยนเรศวร ถึงผู้อำนวยการโรงเรียนสังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก เพื่อขอความร่วมมือในการเก็บรวบรวมข้อมูลจากครู
ในโรงเรียน สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก

 3.2 ผู้วิจัยส่งหนังสือขอเก็บข้อมูลไปยังผู้อำนวยการโรงเรียนสังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก พร้อมแนบแบบสอบถามถึงครูในโรงเรียนสังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก ที่เป็นกลุ่มตัวอย่าง จำนวน 30 ฉบับ โดยดำเนินการเก็บรวบรวมข้อมูลด้วยตนเอง

 3.3 ผู้วิจัยดำเนินการเก็บรวบรวมข้อมูลแบบสอบถาม เพื่อทำการวิเคราะห์ข้อมูลต่อไป จำนวน 148 ฉบับ ได้รับแบบสอบถามคืน จำนวน 148 ฉบับ คิดเป็นร้อยละ 100

 4. การวิเคราะห์ข้อมูลและสถิติที่ใช้

 ผู้วิจัยตรวจสอบความสมบูรณ์ของแบบสอบถามและนำแบบสอบถาม ฉบับสมบูรณ์มาวิเคราะห์ข้อมูล
ด้วยโปรแกรมสำเร็จรูปทางสถิติ โดยดำเนินการดังนี้

 4.1 วิเคราะห์ข้อมูลเกี่ยวกับข้อมูลทั่วไปของผู้ตอบแบบสอบถาม โดยใช้สถิติพื้นฐาน ได้แก่ ค่าความถี่ (Frequency) และค่าร้อยละ (Percentile)

 4.2 วิเคราะห์ข้อมูลเกี่ยวกับสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก โดยใช้สถิติพื้นฐาน ได้แก่ ค่าเฉลี่ย (mean) และค่าส่วนเบี่ยงเบนมาตรฐาน (S.D.)

 4.3 เปรียบเทียบสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก จำแนกตามวุฒิการศึกษา โดยใช้สถิติทดสอบที (t- test) แบบ Independent และจำแนกตามประสบการณ์ในการทำงาน โดยใช้สถิติทดสอบเอฟ (F - test) แบบ one – way ANOVA

**ผลการวิจัย**

 การวิจัยครั้งนี้ ผู้วิจัยได้แบ่งผลการวิจัยออกเป็น 3 ตอน ดังนี้

 ตอนที่ 1 ผลการวิเคราะห์ข้อมูลทั่วไปของผู้ตอบแบบสอบถาม

 ตอนที่ 2 ผลการศึกษาสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก

 ตอนที่ 3 ผลการเปรียบเทียบสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก จำแนกตาม วุฒิการศึกษา และประสบการณ์ในการทำงาน**ตอนที่ 1 ข้อมูลทั่วไปของผู้ตอบแบบสอบถาม**

**ตาราง 2 แสดงจำนวนและร้อยละของข้อมูลทั่วไปของผู้ตอบแบบสอบถาม**

|  |  |
| --- | --- |
| **ข้อมูลทั่วไป** | **กลุ่มตัวอย่าง****(n = 148)** |
| **จำนวน** | **ร้อยละ** |
| **1. วุฒิการศึกษา** |  |  |
|  ปริญญาตรี | 111.00 | 75.00 |
|  สูงกว่าปริญญาตรี | 37.00 | 25.00 |
| **รวม** | **148.00** | **100.00** |
| **2. ประสบการณ์ในการทำงาน**  |  |  |
|  ต่ำกว่า 5 ปี | 18.00 | 12.16 |
|  5 - 10 ปี | 49.00 | 33.11 |
|  มากกว่า 10 ปี | 81.00 | 54.73 |
| **รวม** | **148.00** | **100.00** |

 จากตาราง 2 พบว่า ผู้ตอบแบบสอบถามส่วนใหญ่มีวุฒิการศึกษาปริญญาตรี จำนวน 111 คน คิดเป็นร้อยละ 75 รองลงมา มีวุฒิการศึกษาสูงกว่าปริญญาตรีจำนวน 37 คน คิดเป็นร้อยละ 25 และมีประสบการณ์ในการทำงานส่วนใหญ่มากกว่า 10 ปี จำนวน 81 คน คิดเป็นร้อยละ 54.73 รองลงมามีประสบการณ์ในการทำงาน 5-10 ปี จำนวน 49 คน คิดเป็นร้อยละ 33.11

**ตอนที่ 2 ผลการศึกษา****สมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก**

ผลการศึกษาสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก จำนวน 4 ด้าน จากตารางการสังเคราะห์ ได้แก่ 1) สมรรถนะด้านทักษะการวางแผนการจัดการ 2) สมรรถนะด้านการจัดสภาพแวดล้อมที่เหมาะสมต่อการเรียนรู้ทุกด้าน 3) สมรรถนะด้านการเสริมสร้างลักษณะนิสัยที่ดี 4) สมรรถนะด้านการจัดกิจกรรมการเรียนรู้ตามความต้องการพื้นฐานและความแตกต่างระหว่างบุคคล
ดังปรากฏในตาราง 3

**ตาราง 3 แสดงค่าเฉลี่ยและส่วนเบี่ยงเบนมาตรฐานของสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก ในภาพรวม**

|  |  |  |  |  |
| --- | --- | --- | --- | --- |
| **ด้าน** | **รายการ** | **กลุ่มตัวอย่าง****(n = 148)** | **แปลผล**  | **ลำดับที่** |
| $$\overbar{X}$$ | $$S.D.$$ |
| 1 | สมรรถนะด้านทักษะการวางแผนการจัดการ  | 3.78 | 0.64 | มาก  | 2 |
| 2 | สมรรถนะด้านการจัดสภาพแวดล้อมที่เหมาะสมต่อการเรียนรู้ทุกด้าน  |  3.68 | 0.54 | มาก | 4 |
| 3 | สมรรถนะด้านการเสริมสร้างลักษณะนิสัยที่ดี  | 3.79 | 0.58 | มาก | 1 |
| 4 | สมรรถนะด้านการจัดกิจกรรมการเรียนรู้ตามความต้องการพื้นฐานและความแตกต่างระหว่างบุคคล  | 3.73 | 0.56 | มาก | 3 |
|  | **รวม** | **3.75** | **0.54** | **มาก** |  |

 จากตาราง 3 พบว่าสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก ในภาพรวมอยู่ในระดับมาก ($\overbar{X}$ **= 3.75**) เมื่อพิจารณาเป็นรายด้าน พบว่า ด้านที่มีค่าเฉลี่ยสูงสุด ได้แก่ สมรรถนะด้านการเสริมสร้างลักษณะนิสัยที่ดี อยู่ในระดับมาก ($\overbar{X}$ = 3.79) รองลงมา ได้แก่ สมรรถนะด้านทักษะการวางแผนการจัดการ อยู่ในระดับมาก ($\overbar{X}$ **=**3.78) และด้านที่มีค่าเฉลี่ยต่ำสุด ได้แก่ สมรรถนะด้านการจัดสภาพแวดล้อมที่เหมาะสมต่อการเรียนรู้ทุกด้าน อยู่ในระดับมาก ($\overbar{X}$ **=** **3.68)**

 ผลการเปรียบเทียบสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลกจากจำนวนประชากรทั้งหมด 240 คน กลุ่มตัวอย่าง 148 คน
จำแนกตาม วุฒิการศึกษาโดยใช้สถิติทดสอบที แบบ independent พบว่าครูผู้สอนภาษาอังกฤษที่มีวุฒิการศึกษาต่างกัน
ในภาพรวมมีสมรรถนะการควบคุมดูแลชั้นเรียนไม่แตกต่างกันในทุกด้าน และผลการเปรียบเทียบจำแนกตามประสบการณ์ในการทำงานโดยใช้สถิติสถิติทดสอบเอฟ แบบ one-way ANOVA พบว่า ในภาพรวมและรายข้อแตกต่างกันอย่างมีนัยสำคัญทางสถิติที่ระดับ .05

**สรุปผลและอภิปรายผล**

จากผลการวิจัยมีประเด็นที่น่าสนใจและสำคัญที่ควรนำมาอภิปรายดังนี้

1. ผลการศึกษาสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก พบว่า
	1. การศึกษาสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขต

พื้นที่การศึกษามัธยมศึกษา เขต 39 จังหวัดพิษณุโลก ในภาพรวมพบว่า อยู่ในระดับมาก เมื่อพิจารณาเป็นรายด้าน พบว่า ด้านที่มีค่าเฉลี่ยสูงสุด ได้แก่ สมรรถนะด้านการเสริมสร้างลักษณะนิสัยที่ดี ทั้งนี้เนื่องมาจาก ครูมีการจัดการเรียนการสอนในห้องเรียนโดยการถ่ายทอดด้วยถ้อยคำที่กระชับและเข้าใจง่ายและจัดให้มีกิจกรรมการแลกเปลี่ยนเรียนรู้ แสดงความคิดเห็นร่วมกันภายในชั้นเรียนเพื่อเป็นการสร้างสัมพันธภาพอันดีระหว่างครูกับนักเรียน ซึ่งสอดคล้องกับสำนักงานเลขาธิการสภาการศึกษา (2561)
ได้ทำการศึกษาแนวคิด ทฤษฎีที่เกี่ยวข้อง และกำหนดองค์ประกอบสมรรถนะการจัดการเรียนรู้ของครูได้กล่าวว่า ครูต้องมีความสามารถในการเลือกใช้และพัฒนาแหล่งเรียนรู้ สื่อและเทคโนโลยี และเทคโนโลยีสารสนเทศและการสื่อสาร (ICT)
มีความสามารถในการจัดการเรียนรู้ที่เน้นความแตกต่างระหว่างบุคคล สามารถสร้างบรรยากาศในการจัดการเรียนรู้ และสามารถดูแลช่วยเหลือนักเรียนเป็นรายบุคคลได้ ซึ่งสอดคล้องกับงานวิจัยของ สุดารัตน์ คงคาชาติ และภานุวัฒน์ ศิรินุพงศ์ (2560)
ได้ทำการวิจัยเรื่องการจัดสภาพแวดล้อมในการเรียนภาษาอังกฤษระดับประกาศนียบัตรวิชาชีพ ของวิทยาลัยอาชีวศึกษาเอกชน ในเขตราชเทวี โดยภาพรวม พบว่า อยู่ในระดับมากทุกด้าน และด้านที่มีค่าเฉลี่ยต่ำสุด ได้แก่ สมรรถนะด้านการจัดสภาพแวดล้อมที่เหมาะสมต่อการเรียนรู้ทุกด้าน ทั้งนี้เนื่องมาจากการออกแบบการจัดโต๊ะ เก้าอี้ อุปกรณ์อำนวยความสะดวก เช่นสื่อ วีดีทัศน์ และเครื่องเล่นที่ใช้ในการเรียนรู้ในชั้นเรียนไม่เอื้อต่อการจัดการเรียนรู้ จึงทำให้ไม่สามารถดึงดูดความสนใจ
แก่นักเรียนได้ สอดคล้องกับแนวคิดของ อรรชนิดา หวานคง (2559) กล่าวว่า ในการจัดการเรียนการสอนภาษาอังกฤษ ครูผู้สอนต้องมีการจัดสภาพแวดล้อมที่เหมาะสมต่อการเรียนรู้ในศตวรรษที่ 21 โดยครูผู้สอนจะต้องมีการเตรียมพร้อมในหลากหลายด้าน มีการพูดคุยแลกเปลี่ยนความรู้กัน มีการปรับเปลี่ยนรูปแบบการสอนจากเดิมที่ยืนอธิบายหน้ากระดานให้ผู้เรียนฟัง เป็นการปฏิบัติกิจกรรมแทน สอดคล้องกับวิจัยของ อิชยา กองไชย (2560) ได้ทำการวิจัยเรื่อง การศึกษาสภาพการจัดการเรียนการสอนภาษาอังกฤษ เครือข่าย อุเทน โนนตาล อำเภอท่าอุเทน จังหวัดนครพนม พบว่าในภาพรวมอยู่ในระดับมาก ด้านที่มีค่าเฉลี่ยต่ำสุด ได้แก่ การมีสื่อ วีดีทัศน์ และเครื่องเล่นที่ใช้ได้สะดวกและมีประสิทธิภาพ

 1.2 การเปรียบเทียบสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก จำแนกตามวุฒิการศึกษา และประสบการณ์ในการทำงาน

 สมมติฐานที่ 1 ครูผู้สอนภาษาอังกฤษในโรงเรียนมัธยมศึกษาสังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก ที่มีวุฒิการศึกษาต่างกัน มีสมรรถนะการควบคุมดูแลการจัดการเรียนรู้ในห้องเรียนที่แตกต่างกัน ผลการวิจัยพบว่า ผู้ตอบแบบสอบถามที่มีวุฒิการศึกษาต่างกันในภาพรวมมีสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก ไม่แตกต่างกันในทุกด้าน เมื่อมีการพิจารณาเป็นรายข้อ พบว่า สมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ
ไม่แตกต่างกันทุกข้อ ทั้งนี้เนื่องมาจากครูผู้สอนภาษาอังกฤษที่มีวุฒิการศึกษาต่างกัน สามารถควบคุมดูแลการจัดการเรียนรู้
ในห้องเรียนโดยยึดหลักการสอนตามแนวคิดทฤษฎีเพื่อเป็นแนวทางในการวางแผนการสอนเพื่อจัดกิจกรรมการเรียนรู้ที่เหมาะสมให้แก่นักเรียน ซึ่งเป็นการเสริมแรง จูงใจให้นักเรียนมีความกระตือรือร้นในกิจกรรมการเรียนการสอน สอดคล้องกับ
สันติ บุญภิรมย์ (2557) กล่าวว่า ครูผู้สอนควรมีการเตรียมความพร้อมในการสอน โดยการเตรียมแผนการสอนและสื่อชนิดต่าง ๆ เพื่อเตรียมพร้อมเข้าสู่บทเรียน และช่วยกระตุ้นความสนใจของผู้เรียนและการนำเข้าสู่บทเรียนต้องให้ผู้เรียนมีส่วนร่วมด้วย

 สมมติฐานที่ 2 ครูผู้สอนภาษาอังกฤษในโรงเรียนมัธยมศึกษาสังกัดสำนักงานเขตพื้นที่การศึกษามัธยมศึกษา เขต 39 จังหวัดพิษณุโลก ที่มีประสบการณ์การทำงานที่ต่างกัน มีสมรรถนะการควบคุมดูแลการจัดการเรียนรู้ในห้องเรียนที่แตกต่างกัน ผลการวิจัยพบว่าพบว่า ในภาพรวมและรายข้อแตกต่างกันอย่างมีนัยสำคัญทางสถิติที่ระดับ .05 ได้แก่

 ข้อที่ 6 ท่านใช้จิตวิทยาการสอนในชั้นเรียน ที่ทำให้นักเรียนรู้สึกมีความสุข อิสระในการแลกเปลี่ยนความคิดเห็นต่อกิจกรรมการเรียนรู้ ข้อที่ 7 ท่านให้นักเรียนมีส่วนร่วมออกแบบการจัดโต๊ะ เก้าอี้ อุปกรณ์อำนวยความสะดวกในการเรียนรู้ในชั้นเรียนที่เอื้อต่อการเรียนรู้และสร้างความสนใจแก่นักเรียนข้อที่ 9 ท่านจัดให้มีบรรยากาศทางกายภาพ ของห้องเรียนที่ปลอดโปร่ง จัดระเบียบชั้นวางของ ติดอุปกรณ์ให้มีสีสันสวยงามในชั้นเรียนให้นักเรียนรู้สึกตื่นตัวและมีแรงจูงใจในการเรียนมากขึ้นและ
ข้อที่ 11 ท่านได้ให้นักเรียนเลือกกลุ่มการทำงานร่วมกันในชั้นเรียนอย่างอิสระ เพื่อการทำงานร่วมกันภายในกลุ่มอย่างมีความสุขสอดคล้องกับแนวคิดของ ปริยาภรณ์ ตั้งคุณานันต์ (2557, หน้า 7) ได้ให้ความหมายว่า การจัดการห้องเรียนเป็นการดำเนินการของครูในการจัดสภาพแวดล้อมทั้งในเชิงกายภาพและจิตวิทยา เพื่อสร้างบรรยากาศให้ผู้เรียนมีส่วนร่วมในกิจกรรมการเรียนรู้แลกเปลี่ยนความรู้และประสบการณ์กับผู้สอนและเพื่อนอย่างมีความสุข สอดคล้องกับวิจัยของ พงศ์ศิริ จันทิวาสน์ ได้ทำวิจัยเรื่อง การจัดสิ่งแวดล้อมและบรรยากาศการเรียนการสอนที่สัมพันธ์กับพฤติกรรมด้านจิตพิสัยของนักเรียนโรงเรียนประถมศึกษาจังหวัดราชบุรี เมื่อพิจารณาเป็นรายข้อพบว่า การจัดสิ่งแวดล้อมและบรรยากาศการเรียนการสอนของโรงเรียนประถมศึกษาจังหวัดราชบุรีอยู่ในระดับมาก แตกต่างอย่างมีนัยสำคัญทางสถิติที่ระดับ .01

**ข้อเสนอแนะ**

 **ข้อเสนอแนะในการนำผลวิจัยไปใช้**

1. ผลการวิจัยพบว่า ผลการศึกษาสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ สังกัด

สำนักงานเขตพื้นที่การศึกษามัธยมศึกษา เขต 39 จังหวัดพิษณุโลก พบว่า โดยภาพรวมอยู่ในระดับมาก พบว่าด้านที่มีค่าเฉลี่ยต่ำสุด คือ สมรรถนะด้านการจัดสภาพแวดล้อมที่เหมาะสมต่อการเรียนรู้ทุกด้าน ครูผู้สอนภาษาอังกฤษควรมีการอบรมพัฒนาจิตวิทยาการสอนในชั้นเรียน ผู้เรียนสามารถแลกเปลี่ยนความคิดเห็นต่อกิจกรรมการเรียนรู้ ได้มีส่วนร่วมออกแบบการเรียนรู้ในชั้นเรียน และเปิดโอกาสให้นักเรียนได้แสดงความคิดเห็นอย่างอิสระ

 **ข้อเสนอแนะในการทำวิจัยครั้งต่อไป**

1. ควรมีการศึกษาสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ ครูผู้สอน

ภาษาอังกฤษในด้านการจัดสภาพแวดล้อมในห้องเรียน เพื่อประโยชน์ในการวางแผนจัดการศึกษาด้านการเรียนการสอนอย่างเหมาะสม และสามารถนำไปใช้เป็นแนวทางในการพัฒนาการควบคุมดูแลการจัดการเรียนรู้ในห้องเรียนได้

1. ควรมีการเปรียบเทียบสมรรถนะการควบคุมดูแลการจัดการเรียนรู้ในห้องเรียนของครูภาษาอังกฤษ โดยมีการ

จำแนกตามเพศ และอายุของครูผู้สอนภาษาอังกฤษเพิ่มเติมเพื่อเป็นประโยชน์ต่อหน่วยงาน ทางการศึกษาที่เกี่ยวข้องสามารถ
นำข้อมูลไปกำหนดแนวทางพัฒนาการควบคุมดูแลการจัดการเรียนรู้ในห้องเรียนของครูภาษาอังกฤษในโรงเรียนในสังกัด
ให้มีคุณภาพต่อไป

**เอกสารอ้างอิง**

นวพร ชลารักษ์. (2558). บทบาทของครูกับการเรียนการสอนในศตวรรษที่ 21 *(วารสารกรมวิชาการมหาวิทยาลัยฟาร์อีสเทอร์น), 9*(1), 64

บุญชม ศรีสะอาด. (2556). *การวิจัยเบื้องต้น* (พิมพ์ครั้งที่ 9). กรุงเทพฯ: สุวีริยาสาส์น.

ปริยาภรณ์ ตั้งคุณานันต์. (2557). *การจัดการห้องเรียนและแหล่งเรียนรู้.* (พิมพ์ครั้งที่ 3). กรุงเทพฯ: สถาบันเทคโนโลยีพระจอม

 เกล้าเจ้าคุณทหารลาดกระบัง

สถิรพร เชาวน์ชัย. (2561). *การวิจัยทางการบริหารการศึกษา*. พิษณุโลก: มหาวิทยาลัยนเรศวร.

สันติ บุญภิรมย์. (2552). หลักการบริหารการศึกษา. กรุงเทพฯ: บุ๊ค พอยท์. สาระความรู้ สมรรถนะและประสบการณ์วิชาชีพของ

 ผู้ประกอบวิชาชีพครู ผู้บริหารสถานศึกษา

สุดารัตน์ คงคาชาติ และภานุวัฒน์ ศิรินุพงศ์. (2560). การจัดการสภาพแวดล้อมในการเรียนภาษาอังกฤษระดับประกาศนียบัตร

 วิชาชีพ ของวิทยาลัยอาชีวศึกษาเอกชน ในเขตราชเทวี *(วารสารวิชาการศึกษาศาสตร์ มหาวิทยาลัยศรีนคริณทร*

 *วิโรฒ), 18*(1), 159-171.

สำนักงานเขตพื้นที่การศึกษามัธยมศึกษา เขต 39 พิษณุโลก. (2563). *แผนปฏิบัติการประจำปีงบประมาณ 2563.* พิษณุโลก:

 สำนักงานเขตพื้นที่การศึกษามัธยมศึกษา เขต 39 พิษณุโลก.

สำนักงานคณะกรรมการการศึกษาขั้นพื้นฐาน. (2553*). คู่มือการประเมินสมรรถนะครู สำนักงานคณะกรรมการการศึกษาขั้น*

 *พื้นฐาน พ.ศ. 2553*. สืบค้นเมื่อ 11 กุมภาพันธ์ 2562, จาก http://www.tmk.ac.th/teacher/capasity.pdfสำนักงานเลขาธิการสภาการศึกษา. (2561). *แนวทางการปฏิรูปการศึกษาไทยเพื่อก้าวสู่ยุด Thailand ๔.๐.* กรุงเทพฯ:

 พริกหวานกราฟฟิค.

อรรชนิดา หวานคง. (2559). การจัดการเรียนการสอนภาษาอังกฤษในศตวรรษที่ 21 *(วารสารสถาบันวิจัยญาณสังวร), 7*(2),

 305-313.

อิชยา กองชัย. (2560). การศึกษาสภาพการจัดการเรียนการสอนภาษาอังกฤษ เครือข่าย อุเทน โนนตาล อำเภอท่าอุเทน จังหวัด

 นครพนม *(วารสารการบริหารและนิเทศการศึกษา มหาวิทยาลัยสารคาม), 8*(3), 206-208.

อุทัย ดุลยเกษม. (2559). ความสำคัญของการพัฒนาวิชาชีพ การสอนภาษาอังกฤษ ต่อการพัฒนาศักยภาพการแข่งขันของ

 ประเทศไทย *(วารสารนวัตกรรมการเรียนรู้), 2*(2), 23-31.

องอาจ นามวงศ์. (2554). บทบาทการจัดการเรียนรู้ที่ครูควรเปลี่ยน *(วารสารศึกษาศาสตร์ มหาวิทยาลัยขอนแก่น), 34*(3), 2-3